4 หุ้น สายการบินปีกหัก
ไม่ได้เหนือจินตนาการกับตัวเลขงบไตรมาสแรกของกลุ่มสายการบินที่ลดฮวบฮาบ หลังเกิดไวรัสโควิด-19 ออกอาละวาดหนัก จนหลาย ๆ ประเทศต้องงัดมาตรการล็อกดาวน์ออกมาสกัดการแพร่เชื้อ ส่งผลให้อุตสาหกรรมการท่องเที่ยวทั่วโลกพังยับเยิน..!!
17 พ.ค. 2563

สำนักข่าวรัชดา
ไม่ได้เหนือจินตนาการกับตัวเลขงบไตรมาสแรกของกลุ่มสายการบินที่ลดฮวบฮาบ หลังเกิดไวรัสโควิด-19 ออกอาละวาดหนัก จนหลาย ๆ ประเทศต้องงัดมาตรการล็อกดาวน์ออกมาสกัดการแพร่เชื้อ ส่งผลให้อุตสาหกรรมการท่องเที่ยวทั่วโลกพังยับเยิน..!!
ทั้ง ๆ ที่กลุ่มสายการบินน่าจะได้รับอานิสงส์จากต้นทุนราคาน้ำมันที่ปรับลดลง แต่ “กำไรกลับติดล็อกดาวน์” ซะงั้น…
น่าเสียดาย “บุญมี…แต่กรรมบัง”..!!
ผลเป็นที่ประจักษ์ชัด เมื่อสายการบินต้นทุนต่ำเบอร์หนึ่งอย่างบริษัท เอเชีย เอวิเอชั่น จำกัด (มหาชน) หรือ AAV ประเดิมแจ้งงบไตรมาส 1/2563 ด้วยตัวเลขขาดทุนสุทธิสูงถึง 671 ล้านบาท ลดลงจากช่วงเดียวกันของปีก่อนที่มีกำไรสุทธิ 497 ล้านบาท
ขณะที่มีรายได้รวม 9,399 ล้านบาท ลดลง 19% จากช่วงเดียวกันของปีก่อนที่มีรายได้รวม 11,618 ล้านบาท
ตัวการหลักมาจากรายได้จากการขายและการให้บริการลดลง 30% อยู่ที่ 7,812 ล้านบาท เนื่องจากจำนวนผู้โดยสารหดตัว 23% มาอยู่ที่ 4.5 ล้านคน โดยเฉพาะจำนวนผู้โดยสารเส้นทางการบินระหว่างประเทศหดตัวมากถึง 41% จากปีก่อน
นอกจากนี้ ราคาค่าตั๋วเฉลี่ยไตรมาส 1/2563 ยังลดลง 10% มาอยู่ที่ 1,401 บาทต่อคน จากช่วงเดียวกันของปีก่อนอยู่ที่ 1,554 บาทต่อคน
ขนาดสายการบินบูทีคแอร์ไลน์ บริษัท การบินกรุงเทพ จำกัด (มหาชน) หรือ BA ยังพลิกมาขาดทุน 338 ล้านบาท ลดลง 166.3% จากช่วงเดียวกันของปีก่อนที่มีกำไรสุทธิ 504 ล้านบาท และมีรายได้รวม 6,423 ล้านบาท ลดลง 17.5% จากช่วงเดียวกันของปีก่อนที่มีรายได้รวม 7,789 ล้านบาท
สาเหตุมาจากรายได้จากธุรกิจสายการบิน ลดลง 25.2% อยู่ที่ 4,495 ล้านบาท แบ่งเป็นรายได้จากการขนส่งผู้โดยสารแบบประจำ 4,411 ล้านบาท ลดลง 24.5% รายได้จากการให้บริการเที่ยวบินแบบเช่าเหมาลำ 38 ล้านบาท ลดลง 65.4% และค่าระวางขนส่ง 45 ล้านบาท ลดลง 14.8%
ขณะที่ธุรกิจสนามบินมีรายได้ 137 ล้านบาท ลดลง 18.4% และธุรกิจที่เกี่ยวข้องกับสนามบินและธุรกิจที่เกี่ยวข้องมีรายได้ 994 ล้านบาท ลดลง 14.6%
ส่วนบริษัท สายการบินนกแอร์ จำกัด (มหาชน) หรือ NOK และบริษัท การบินไทย จำกัด (มหาชน) หรือ THAI แม้จะใช้สิทธิขอเลื่อนส่งงบไตรมาส 1/2563 ไปเป็นวันที่ 14 ส.ค.นี้แทน แต่สถานการณ์คงจะไม่แตกต่างกัน…
อย่าง NOK เห็นยังบินอยู่บ้าง แต่ก็ไม่ทั่วฟ้า…ทิศทางคงหนีไม่พ้นขาดทุน อยู่ที่ว่าตัวเลขจะเป็นเท่าใด
ที่จริง NOK ก็ไม่เคยมีกำไรมาหลายปีแล้วนะ…หรือจะสะกดคำว่า “กำไร” ไม่เป็นซะแล้ว ก็ไม่รู้สินะ
ฟากสายการบินแห่งชาติอย่าง THAI ช่วงนี้ฮ็อตปรอทแตก เป็นข่าวคาวแทบทุกวัน…
เพราะ THAI ในวันนี้ไม่ได้เป็นแค่เกมธุรกิจ แต่ถูกลากไปเป็นเกมการเมืองที่น่าปวดกบาล…จากผลประกอบการที่ขาดว่าจะขาดทุนบักโกรก แต่ปรากฏการณ์อาจนำไปสู่การล้มละลาย จากเดิมมีแค่ทำแผนฟื้นฟูฯ
แต่จะเข้าสู่กระบวนการล้มละลายหรือไม่..? ต้องรอชี้ชะตาวันนี้ (18 พ.ค. 2563)
จะว่าไปถ้าจะมองหาปัจจัยเชิงบวกหุ้นสายการบินปีนี้ แทบมืดมน ฉะนั้นโอกาสที่ผลประกอบการจะ takeoff  คงยาก…น่าจะ landing ซะมากกว่า
ดังนั้นถ้าใครที่ไม่อยากเสี่ยง จะถอยออกมาตั้งหลักก่อนก็ไม่ว่ากัน…
…อิ อิ อิ…